Unge under 18 år - også kaldet ungarbejdere - er der særlige grænser for, når det gælder arbejdstid. Først og fremmest gælder grundreglen, at børn og unge under 13 år slet ikke må arbejde. For unge mellem 13 og 15 år, der går i skole, gælder, at de højest må arbejde 2 timer på hverdage og 7 timer dagligt i weekenden og på skolefridage. Samlet i løbet af en hel skoleuge må de 13-15-årige højst arbejde 12 timer. I ferieperioder er grænsen 35 timer om ugen. De unge, der er over 15 år, og som går i skole, må højst arbejde 2 timer på hverdage og 8 timer dagligt i weekenden. Igen er det maksimale timeantal på en skoleuge 12 timer. I ferieperioder er den øvre grænse 40 timer om ugen. For begge grupper, det vil sige alle unge mellem 13 og 18 år, der går i skole, gælder, at de ikke må arbejde efter kl. 20 og før kl. 6. Angående pauser og hvileperioder skal du som arbejdsgiver vide, at denne gruppe unge skal have en pause på minimum 30 minutter, hvis deres arbejdsdag er på 4,5 timer eller mere. Desuden skal de unge have en sammenhængende hvileperiode på mindst 12 timer i døgnet. Sidst med ikke mindst skal de skolesøgende 13-18-årige have 2 sammenhængende fridøgn inden for en periode på 7 døgn. Søndag skal altid være et fridøgn.